O nouă gafă a lui Joe Biden. Președintele american a încurcat Ucraina cu Gaza
Joe Biden a făcut o nouă gafă. Președintele american a încurcat Ucraina cu Gaza în momentul în care a anunțat, de la Casa Albă, că Statele Unite vor începe lansările aeriene de ajutoare umanitare în enclava palestiniană.
Anunțul vine după unul dintre cele mai sângeroase incidente de la izbucnirea războiului, în octombrie.
Cel puțin 110 palestinieni au murit joi dimineață într-o busculadă creată în preajma camioanelor care transportau ajutoare. Alte 760 de persoane au fost rănite.
Hamas i-a acuzat pe soldații israelieni că au deschis focul înspre mulțime.
Situația civililor din Gaza este tragică, după aproape o jumătate de an de război.
ONU anunță că aproximativ 600.000 de palestinieni, un sfert din populaţia enclavei se află la un pas de foamete.
Unii oameni au ajuns să consume hrană de animale sau cactuși pentru a supraviețui, spun organizațiile umanitare.
Joe Biden: "În zilele următoare, ne vom alătura prietenilor din Iordania și altora. Începând de vineri, vom începe să lansăm provizii și alimente în Ucraina. Vom continua să deschidem noi căi de acces în Ucraina, luăm în calcul inclusiv posibilitatea de a crea un coridor marin, care să ne permită livrarea unor cantități mai mari de ajutoare umanitare."